אייזק שטרן

אייזק שטרן בתל אביב בקיץ 1961, עת הגיע להופיע במסגרת [[שלישיית איסטומין-שטרן-רוז בפסטיבל המוזיקה הבינלאומי הראשון בישראל (לימים "פסטיבל ישראל")]]
אייזק שטרן (סטרן; Isaac Stern; 21 ביולי 1920 – 22 בספטמבר 2001) היה כנר יהודי-אמריקאי. נחשב לדעת רבים לאחד מגדולי הכנרים הווירטואוזים של המאה העשרים.

==ביוגרפיה==
שטרן נולד בעיר קרמניץ, בחבל ווהלין שבמערב אוקראינה. כשהיה בן עשרה חודשים היגרה משפחתו לארצות הברית, והתיישבה בסן פרנסיסקו. החל לנגן בפסנתר בגיל 6 ואת שיעורי המוזיקה הראשונים שלו קיבל מאמו. בעקבות חבר החליט לעבור לנגינה בכינור ונרשם לקונסרבטוריון של סן פרנסיסקו בשנת 1928. שם למד אצל נחום בלינדר. בהופעת הבכורה שלו ב-18 בפברואר 1936 ניגן את הקונצ'רטו לכינור מס' 3 של סן-סנס, עם התזמורת הסימפונית של סן פרנסיסקו, בניצוחו של פייר מונטה.

שטרן היה חבר בשלישיית איסטומין-שטרן-רוז, עם הפסנתרן יוג'ין איסטומין והצ'לן ליאונרד רוז.

בשנת 1979 הזמינה ממשלת סין את שטרן לסייר ולהורות בארצה. מפיק הסרטים מאריי לרנר ליווה אותו והפיק את הסרט "ממאו עד מוצרט", שזכה בפרס אוסקר לשנת 1980 כסרט התעודה הטוב ביותר.

שטרן נודע לתהילה בהקלטותיו ובתמיכתו בנגנים צעירים. בין תגליותיו היו הצ'לן יו-יו מה והכנרים יצחק פרלמן ופנחס צוקרמן. היה לו גם תפקיד מרכזי בהצלת קרנגי הול מהריסה בשנת 1960, והאולם הראשי בבניין קרוי כיום על שמו.

שטרן עמד בקשר מתמיד וחם עם ישראל והרבה לנגן בקונצרטים עם התזמורת הפילהרמונית הישראלית. הוא נודע בסירובו לנגן בניצוחו של הרברט פון קאראיין, ששיתף פעולה עם המשטר הנאצי ואף הצדיע במועל יד בקונצרט מיד לאחר האנשלוס באוסטריה. כך נהג גם יצחק פרלמן.

בימי מלחמת המפרץ קיים אייזק שטרן מסע הופעות בישראל. בעת אחד הקונצרטים בירושלים בהשתתפותו נשמעו אזעקות המתריעות על ירי טילים, ונגני התזמורת קמו ועזבו את האולם. שטרן נשאר, וניגן סולו יצירה של באך, מול קהל חבוש מסכות גאז. המאורע בעל המימד הסמלי התפרסם, ועורר אהדה לשטרן מצד יהודים ומצדדי העולם החופשי בכלל.

בין השאר, הקליט שטרן קונצרטים משל ברהמס, באך, בטהובן, מנדלסון וויולדי ויצירות מודרניות מאת סמואל ברבר, בלה בארטוק, איגור סטרווינסקי וליאונרד ברנשטיין. כמו כן היה הכנר מאחורי הקלעים לשחקנים בכמה סרטים, בהם הסרט "כנר על הגג".

באוקטובר 2012 נקרא בתל אביב רחוב על שמו.

בנו הוא המנצח האמריקאי דייוויד שטרן.

==פרסים ואותות הוקרה==
*פרס גראמי לביצוע הטוב ביותר של מוזיקה קאמרית:
** עמנואל אקס, חיימה לארדו, יו-יו מה ואייזק שטרן על ברהמס: רביעיות פסנתר (אופוס 25 ו-26) (1992)
** יוג'ין איסטומין, ליאונרד רוז ואייזק שטרן על בטהובן: כל שלישיות הפסנתר (1971)
* פרס גראמי למפעל חיים, 1990.
* פרס וולף באמנות (מוזיקה) לשנת 1987.
* על שמו קרוי רחוב אייזק שטרן ברמת אביב

== קישורים חיצוניים ==

* אלי אלון, [https://web.archive.org/web/20100101000000/https://cafe.themarker.com/post/2763545// טקס קריאת רחוב חדש בתל אביב: אייזק שטרן], באתר TheMarker, 31 באוקטובר 2012 (מאורכב בוייבאק מאשין)
* [https://www.youtube.com/watch?v=TZFWV0UIuNM צילום מהמופע בירושלים בעת האזעקה], מאתר יו טיוב.
* 
* 
* אייזק שטרן ופרדריק מאן [https://youtu.be/_ex2Pbot0zw?list=PLT-roSWIpp1Gw49p47hfE88qJyabx5g4y&t=367 מבקרים באתר הבנייה של היכל התרבות], סרטי גבע, ארכיון שפילברג, 1957 <small><small>(התחלה 6:07)</small></small>
* 
* 
* אייזק שטרן באתר [https://app.idagio.com/profiles/isaac-stern/albums IDAGIO] (באנגלית)

קטגוריה:כנרים אמריקאים
קטגוריה:מוזיקאים יהודים אמריקאים
קטגוריה:כנרים יהודים
קטגוריה:יהודים זוכי פרס גראמי
קטגוריה:זוכי פרס וולף למוזיקה
קטגוריה:ילדי פלא במוזיקה קלאסית
קטגוריה:יהודים מווהלין
קטגוריה:אישים שהונצחו בשדרת הכוכבים של הוליווד: מוזיקה
קטגוריה:זוכי פרס לאוני סונינג למוזיקה
קטגוריה:זוכי פרס מרכז קנדי
קטגוריה:אמריקאים שנולדו ב-1920
קטגוריה:אמריקאים שנפטרו ב-2001
קטגוריה:זוכי המדליה הלאומית לאמנויות